100 milljörðum evra verður varið í fjárfestingar til að hjálpa ríkjum Evrópusambandsins , sem reiða sig á óvistvæna orkugjafa , að koma sér upp endurnýjanlegri orkugjöfum . Þetta er meðal þess sem lagt er til í Grænum samfélagssáttmála Evrópusambandsins ( European Green New Deal ) sem Ursula von der Leyen , forseti framkvæmdastjórnar Evrópusambandsins , kynnti við góðar undirtektir á loftslagsráðstefnu Sameinuðu þjóðanna , COP25 , sem fram fer í Madríd . Græni samfélagssáttmálinn var meðal loforða hennar er hún sóttist eftir stuðningi Evrópuþingmanna til embættisins fyrr á árinu . Meðal þess sem kveðið er á um í sáttmálanum er að losun gróðurhúsalofttegunda ríkja Evrópusambandsins verði 50% minni árið 2030 en var árið 1990 — í stað núverandi viðmiðs sem er 40% samdráttur — og að sambandið verði kolefnishlutlaust 2050 . Verði þessi viðmið fest í lög sambandsins . Sáttmálanum hefur verið lýst sem mikilvægustu aðgerðaáætlun heillar kynslóðar , en von der Leyen hefur sjálf sagt hann sambærilegan tunglferðaráætluninni ; einstaklega metnaðarfullri áætlun sem þótti óhugsandi á sínum tíma . Fjölmörg ríki ESB leiða sig að miklu leyti á kol til orkuframleiðslu . Mótmælendur söfnuðust saman við Jaenschwalde-kolaverið í Austur-Þýskalandi í síðasta mánuði . AFP Innleiðing sáttmálans er þó háð samþykki leiðtogaráðs ESB , sem í sitja leiðtogar ríkisstjórna aðildarríkja , og ljóst að samþykki sumra þeirra verður dýru verði keypt . Tékknesk , ungversk og pólsk stjórnvöld hafa lengi lýst sig andvíg áformum sambandsins um kolefnishlutleysi árið 2050 og beitt neitunarvaldi sínu á tillögur þess efnis . Eru þau enda meðal þeirra ríkja sem háðust eru jarðefnaeldsneyti . Það er af þeim sökum sem gert er ráð fyrir að kostnaður við orkuskiptin verði svo hár . Freista á þessara ríkja með háum framlögum frá Evrópska fjárfestingarbankanum sem eyrnamerkt verða verkefnum er tengjast orkuskiptunum . Eins og jafnan er þykir ýmsum ekki nógu langt gengið . Ýmsir þingmenn græningja á Evrópuþinginu hafa gagnrýnt tillögurnar fyrir að ganga of skammt , og því sjónarmiði deila grænfriðungar , sem söfnuðust saman við byggingu leiðtogaráðs Evrópusambandsins í Brussel í morgun , þar sem leiðtogafundur sambandsins fer fram , og veifuðu fána sem á stóð „ Loftslagsneyðarástand “ .